Број: 553/2022-03

Датум: 27.05.2022. године

**СКУПШТИНА ГРАДА НИША**

**- Председнику др Бобану Џунићу -**

**Предмет:** Предлог за допуну дневног реда

У складу са овлашћењем прописаним чланом 77. Пословника Скупштине Града Ниша (''Службени лист Града Ниша'', број 6/2017-пречишћен текст), Градско веће Града Ниша упућује предлог да се дневни ред седнице Скупштине Града Ниша, заказане за 31.05.2022. године, допуни следећим тачкaмa:

1. Предлог одлуке o изради Плана детаљне регулације зоне мешовите намене, на подручју између улица Мокрањчеве, Зетске и СРЦ Чаир
2. Предлог одлуке о давању сагласности на Нацрт анекса број 1 Уговора јавно-приватном партнерству за вршење услуга замене, реконструкције и одржавања дела система јавног осветљења на територији града Ниша
3. Предлог одлуке о допунама Одлуке о остваривању потреба и интереса грађана у области спорта у Граду Нишу
4. Предлог решења о давању сагласности на Годишњи извештај о пословању Туристичке организације Ниш за 2021. годину и Завршни рачун са финансијским извештајем о оствареним приходима и расходима Туристичке организације Ниш за период 01.01.-31.12.2021. године
5. Предлог решења о давању сагласности на Измене и допуне Програма рада Галерије савремене ликовне уметности Ниш за 2022. годину

Предлогe наведених аката, које Вам у прилогу достављамо, Градско веће Града Ниша је утврдило на седници, одржаној дана 27.05.2022. године.

Циљ израде Плана детаљне регулације зоне мешовите намене, на подручју између улица Мокрањчеве, Зетске и СРЦ Чаир је испитивање могућности за изградњу високих објеката у предметном обухвату и урбанистичка регулација, као и утврђивање просторних односа различитих компатибилних намена, у првом реду становања, пословања, спортско-рекреативних садржаја и других јавних и осталих намена, као и обезбеђивање адекватног саобраћајног и инфраструктурног решења, у складу са урбанистичким решењима у широј зони које ће бити утврђене Планом детаљне регулације.

Правни основ за доношење Oдлуке о давању сагласности на Нацрт анекса број 1 Уговора јавно-приватном партнерству за вршење услуга замене, реконструкције и одржавања дела система јавног осветљења на територији града Ниша садржан је у члану 47. Закона о јавно-приватном партнерству и концесијама ("Службени гласник РС", бр. 88/2011, 15/2016 и 104/2016), који предвиђа да Скупштина града даје сагласност на коначни нацрт уговора као и на све измене и допуне закљученог јавног уговора.

Скупштина Града Ниша дала је сагласност на уговор о јавно приватном-партнерству за вршење услуга замене, реконструкције и одржавања дела система јавног осветљења на територији града Ниша, који је закључен дана 08.06.2021. године између Града Ниша - као јавног партнера и групе привредних субјеката: „RESALTA“ д.о.о., „EMPORIO TEAM“ д.о.о. и „ELGRA VISION“ д.о.о. - као приватног партнера. Предлагање давања сагласности на овај нацрт уговора има за циљ да се настави обављање активности на пројекту.

 Предложеном изменом уговора се на страни Извршиоца, као приватног партнера, уводи новоосновано Друштво за посебне намене, основано искључиво и само за потребе реализације Уговора , продужава се рок периода имплементације уговора и утврђује рок за припрему извештаја о резултатима пословања који се доставља Скупштини Града Ниша.

Циљ доношења Одлуке о допунама Одлуке о остваривању потреба и интереса грађана у области спорта у Граду Нишу је, прецизније одређивање поступка доделе средстава из буџета Града Ниша за суфинансирање програма спортских организација, којима исте аплицирају мимо рока одређеног по конкурсу који се расписује за суфинансирање годишњих програма. Такође , ограничава се одобравање броја захтева спортских организација за добијање бесплатног коришћења спортских објеката у власништву Града, а којима управља Установа за физичку културу Спортски центар „Чаир“ у Нишу. Ограничење ове могућноси не односи се на редовне такмичарске и тренажне активности спортских организација са територије Града Ниша, већ само на одржавање спортских приредби. Основни разлог ове допуне је ограничен капацитета спортских објеката у власништву Града.

Правни основ за давање сагласности Скупштине града Ниша на Годишњи извештај о пословању Туристичке организације Ниш и Завршни рачун садржан је у одредби члана 37. став 1. тачка 28. Статута Града Ниша („Сл.лист Града Нишаˮ, бр. 88/08, 143/16 и 18/19) и члана 10. став 3. Одлуке о Туристичкој организацији Ниш („Сл. лист Града Нишаˮ, бр.74/17-пречишћени текст, 100/19 и 89/20

 Годишњим извештајем о пословању обухваћене су активности које је Туристичка организација Ниш спроводила у периоду од 01.01.2021. до 31.12.2021. године, у складу са планираним Годишњим програмом рада са финансијским планом за 2021. годину.Надзорни одбор је утврдио да је исти сачињен у складу са важећим прописима.

Управни одбор Галерије савремене ликовне уметности Ниш, донео је Измене и допуне Програма рада ове установе за 2022. годину, којим је утврђено да се изложба „Ликовна колонија Сићево“ организује бијенално, а да се уместо ове изложбе, у Павиљону у Тврђави, одржи изложба „Лубарда – једна прича“, у другом термину. Такође мења се и термин изложбе „Миљан Недељковић, фотографије“.

На основу свега наведеног, предлаже се допуна дневног реда седнице Скупштине Града Ниша, заказане за 31.05.2022. године.

**ПРЕДСЕДНИЦА**

 **Драгана Сотировски**